Kravlingprisen

Kravlingprisen er en pris for mediestuderende som en pendant til den højtestimerede journalistpris Cavlingprisen. Det er Danmarks største prisuddeling for studerende og har været en anerkendt pris i branchen siden 2000. Produkter inden for kategorierne journalistik, foto, design og kommunikation kan indstilles til prisen, hvis de er produceret i studietiden af mediestuderende fra journalist- eller medieuddannelserne på Danmarks Medie- og Journalisthøjskole, Syddansk Universitet og Roskilde Universitet.

For at vinde en af priserne skal man være medlem af Dansk Journalistforbund og studerende, eller siden sidste indstillingsfrist have været studerende.

Priserne overrækkes i foråret med efterfølgende fest et sted i København. I 2020 blev prisuddelingen udskudt fra maj til oktober og efterfesten var aflyst på grund af Covid-19.

Historie 
Oprindeligt blev Kravlingprisen uddelt internt på DMJX af de studerende selv, men fra år 2000 blev den indstiftet som en officiel pris, uddelt af en ekstern komité med daværende chefredaktør på Ekstra Bladet, Hans Engell, som komitéformand.
Fra 2007 blev prisen samlet under DJS, der består af bestyrelserne på de tre journalistuddannelser DJ RUC (RUC) KaJO (SDU) og KaJ (DMJX), og samtidig indførte man Fotoprisen, der tildeles et fotojournalistisk produkt.

I 2011 indførtes Praktikantvejlederprisen af Astrid Holck Jensen, der sad i praktikantudvalget i 2011 med begrundelsen, at der skulle være en hæder af praktikantvejlederens arbejde.

I 2013 blev Den Skæve Kravling for første gang uddelt, som gives for journalistisk arbejde, som er utraditionelt, satirisk, underholdende, debatterende, konfronterende eller nytænkende. Prisen var ikke tilbagevendende.

I 2014 blev den Visuelle Kravling uddelt som afløser af Fotoprisen. Fotoprisen blev for første gang givet for både foto, film og grafisk design. Samme år så Kommunikationsprisen for første gang dagens lys. Som noget nyt uddeltes 'HelgePrisen' i 2014: En pris, der hylder god regional journalistik, men som ikke blev en tilbagevendende pris.

I 2016 blev fire kravlingpriser uddelt i kategorierne: Journalistik, TV/Foto, Design og Kommunikation.

I 2020 havde Kravlingprisen 20-års jubilæum, hvor Kravlingprisen for kommunikation for første gang vægter det gode kommunikationsarbejde eller den gode kommunikationsstrategi, mens TV/Foto-prisen gives til et fotojournalistisk produkt og skifter navn tilbage til Foto-prisen.

I 2023 blev Originalitetsprisen for første gang uddelt, som hylder den skæve idé og de kreativt fortalte historier.

Modtagere

Kravlingprisen for journalistik 

Kravlingprisen for originalitet

Se tidligere vindere på Kravlingprisens hjemmeside

Kravlingprisen for foto

Kravlingprisen for design

Kravlingprisen for kommunikation 

Se tidligere vindere på Kravlingprisens hjemmeside

Prisen 
Kravlingprisen består af en udtalelse fra komitéen, 10.000 kroner og en bronzestatuette, der forestiller Henrik Cavling som seksårig i en voksen mands hat og frakke.
Statuetten er fremstillet i bronze og udført af kunstneren Jens Galschiøt.
Fotokravlingprisen består af en udtalelse fra fotokomitéen, 10.000 kroner og en statuette.

Om showet 
Kravlingpriserne uddeles til det årlige awardsshow. I begyndelsen fandt prisuddelingen sted på Danmarks Medie- og Journalisthøjskole i Aarhus, men er senere hen blevet afholdt i København. Både Docken, Den Grå Hal, Pumpehuset, Nørrebro Teater, Vega og Bremen Teater har fungeret som venue for Kravlingprisen siden 2010.

Til awardsshowet har der gennem tiden været livemusik af bl.a. WhoMadeWho, Reptile Youth, Blaue Blume, Kasper Bjørke, Soleima, Scarlet Pleasure, Marvelous Mosell, Fool, Jada, Specktors og Tessa med flere.

Blandt værterne for showet har været Anders Breinholt, Anders Lund Madsen, Iben Maria Zeuthen, Thomas Skov, Huxi Bach, Thomas Warberg, Peter Falktoft, Esben Bjerre, Anders Stegger, David Mandel, Rasmus Brohave, Sara Bro, Cecilie Beck, Andreas Kousholt, Jacob Weil, Martin Johannes Larsen og Rasmus Wallbridge.

Referencer

Eksterne henvisninger 
 www.kravling.dk – organisationens hjemmeside

Hædersbevisninger fra Danmark
Etableret i 2000